B. Bugár, podpredseda NR SR: (2003-01-15):
Vyhlasujem rozpravu o tomto bode programu za skončenú. Pýtam sa pána navrhovateľa, či chce zaujať stanovisko k rozprave. Nech sa páči, máte slovo. K. Ondriaš, poslanec: Vážený predsedajúci, dámy a páni, ja ďakujem diskutujúcim za nové myšlienky a budem veľmi krátko odpovedať, ak to nebude k veci, tak, prosím vás, bude to rovnako nie k veci, ako ste hovorili vy. K poslancovi Banášovi veľmi stručne. On tu hovoril o modlení. Bohužiaľ, my sa nemodlíme, my podávame návrh na referendum. Ďalej tu bolo hovorené o plači za socializmu. A ja sa vás pýtam: Čo keby ste počuli plač tých 1 600 zavraždených, tých 240 000 detí, ktoré oficiálne majú porušený vývoj, lebo vyrastajú v rodine bezdomovcov? Čo keby ste počuli ten plač tisícov bezdomovcov, keď vyberajú odpadky z košov a nenájdu tam ani jednu fľašu. Niečo ste tu hovorili, že ste sa báli. Súčasná štatistika hovorí, 84 % obyvateľov sa bojí, boja sa o zamestnanie, boja sa, že im vykradnú byt, boja sa, že im znásilnia dcéru, a tak ďalej. (Hlasy z pléna.) Pozrite si správu z roku 1998 a následných rokov zo Štatistického úradu. Zoberte si správy, ako stúpa počet psychicky chorých ľudí, zoberte si správy, ako stúpa počet alkoholikov a narkomanov, kto sa tu bojí a koľko sa bojí. Hovorilo sa tu, že máme sa podieľať na obrane hodnôt. Tu treba vysvetliť, na obrane akých hodnôt sa máme podieľať. Máme chrániť podniky, ktoré nám nepatria? Máme chrániť banky, ktoré nám nepatria? Už to tu dvakrát bolo. Za Rakúsko-Uhorska na Slovenku väčšina majetku nám nepatrila. A vtedy slovenskí vojaci boli v takom zvláštnom, možno povedať, NATO a išli bojovať do 1. svetovej vojny za majetky iných. A stáva sa to už tradíciou, že počas bojov zmenili stranu a vyhrali vojnu. Prvú svetovú my sme vyhrali, lebo sme menili stranu. Keď si zoberiete 2. svetovú vojnu, my sme začali vojnu na jednej strane, v priebehu vojny sme zmenili stranu a zas sme ju vyhrali. No a my sa bojíme, že budeme v NATO, zas začneme vojnu, zmeníme stranu a zas ju vyhráme. Takže, to je o obrane hodnôt. Bolo tu hovorené, že ohrozujú nás teroristi. Komunistická strana má 3-bodový program, ako riešiť terorizmus. Je to veľmi jednoduché. Prvý bod je: Opýtajte sa teroristov, prečo robia teroristické činy. Pozeral som stovky diskusií v CNN, BBC, EURONEWS. Nikto sa ich to neopýta. Nikto to nevie ani z vás. Prečo to robia, je prvá otázka. Druhé, na čo treba sa ich opýtať, je, čo máme robiť my, aby tieto teroristické činy nevykonávali. Nikto sa ich to nepýta, možno by bola tá odpoveď veľmi jednoduchá a my by sme to vybavili. A máme 3. bod. Často sa hovorí, že ozaj treba zbrojiť, lebo teroristi sú tu. Keď Spojené štáty  dávajú 260 mld. dolárov ročne na obranu, stačí zobrať z toho 10 % percent, 26 mld., a povedať teroristom: „Dáme vám 26 mld. dolárov ročne a vy zabezpečíte, že tu terorizmus nebude.“ A ja vám garantujem, že tu terorizmus nebude. Tak takto riešime terorizmus. Ďalej tu bola poznámka, že obyvatelia sú na vládu nahnevaní. A ja sa pýtam vás, páni poslanci, alebo vlády, prečo ste ich nahnevali, prečo sa nesnažíte, aby nahnevaní neboli. A potom sa môžete odvážiť kľudne vypísať referendum. Hovorilo sa tu, že sme zbabelí. Viete, zbabelosť sa dá aj tu veľmi dobre odmerať, napr. tak, že urobíme tajné hlasovanie o referende a potom spravíme verejné hlasovanie o referende a  porovnáme výsledky. A budeme vidieť, kto je zbabelí a kto nie. Ďalej, bolo tu hovorené, že zaradíme Slovensko do 1. ligy svetových krajín. Bohužiaľ, keď pozeráte štatistiky OSN, ktoré krajiny sa majú dobre, nie je to tak, že sú to len krajiny NATO  a krajiny, ktoré nie sú v NATO, sú niekde dole. Keď si zoberiete Turecko, tá životná úroveň a problémy, ktoré má, sú veľmi veľké. Máme tu Švajčiarsko, Rakúsko, Švédsko, Fínsko, ktoré nie sú v NATO. Ďalej by som prešiel na Árpáda Duku-Zólyomiho. Myslím, že pre krátkosť času nemusím ani nebudem odpovedať.